1 Solet movere nonnullos, quod fratres nostri Ordinis monachi vel conversi, vel ipsi quoque Abbates, ab octava Pentecostes usque ad Exaltationem sanctae Crucis inter ieiunantes alios sexta feria bis manducant. Propter quod statuimus, ut honestati suae et Ordinis studiosius deinceps in hac parte studeant providere. 2 Qui feria quinta pernoctaverit in aliqua villa, et feria sexta ibidem manserit, sive etiam qui feria sexta ieiunus advenerit, et ibidem fuerit demoratus inter ieiunantes alios, ipse quoque ieiunet. 3 In illis etiam regionibus ubi eadem sexta feria ab esu casei vel ovorum abstinent et saeculares, vel dum prandemus inter eos qui a talibus cibariis abstinent illa die, nos cum eis decet nihilominus abstinere. 4 His quos pro certo scimus nominatim excommunicatos esse, non debemus in mensa communicare, in oratione, in osculo, in salutatione. 5 Nimis est grave et contra canones et instituta Ordinis, quod abbates nostri baptizare praesumant. Propterea quicumque hoc anno praesumpserunt septem sextis feriis in pane et aqua ieiunent et usque ad Nativitatem Domini missas non celebrent, et sint extra stallum suum. Qui autem a modo praesumpserint, omnibus sextis feriis sint in pane et aqua, et extra stallum suum, nec missam celebrent usque ad nutum Capituli, et monachus qui hoc praesumpserit, idem patiatur. Idem patiatur qui aquam consecraverit, vel puerum de sacro fonte levaverit. 6 Si in aliqua abbatia vel grangia Ordinis nostri vinum venditum fuerit ad brocam, in abbatia interim missa non cantetur, et ad sequens Capitulum abbas, vel alius pro ipso culpam illam Capitulo manifestet. 7 Erubescant abbates nostri Ordinis et confundantur qui notabilibus assuescunt iuramentis, vel subditos suos id agentes districte non corrigunt, abbas autem qui alium abbatem in his assuetum noverit, in generali Capitulo illum proclamet, et monachus monachum, et conversus conversum, in propriis capitulis, et pro modo iuramenti districte in eos vindicetur. 8 Conversi qui poenitentiam inobedientiae faciunt et in terra comedunt, disciplinam quoque in capitulo debent accipere. 9 Sequenti die post Exaltationem sanctae Crucis, in Cistercio cantetur missa in conventu de Spiritu sancto, et ab uno sacerdote privatim de sancto Nichomede ad nutum cantoris. A ceteris qui cantare poterunt praeter hebdomadarios, de Spiritu sancto. In ceteris abbatiis a singulis sacerdotibus, qui cantare poterunt, missa cantetur de Spiritu sancto pro generali Capitulo, et missa de sancto Nichomede in conventu cantetur. 10 Sententia praeterito anno data de non bibendo vino vel cerviciis in grangiis quarumdam provinciarum firmiter teneatur. Qui autem contra sententiam istam veniunt, vel de cetero venient, tanquam conspiratores, ipsi et fautores eorum, excommunicentur. 11 Monachus vel conversus de aliqua domo eiectus vel egressus, et per licentiam in aliam receptus, non intret in domum illam de qua exiit, neque in conventum fratrum ad grangias, nisi per licentiam abbatis domus ipsius. 12 Similiter qui per auctoritatem Capituli generalis de aliqua domo emittitur ; nec ipsi abbati liceat eum dimittere, nec illum intrare sine certa licentia eiusdem Capituli generalis. 13 Si tabula pulsatur pro aliquo decedente dum opus Dei in ecclesia celebratur, qui de choro ad privatam necessitatem exierint, non accurrant ad sonitum, sed expleta necessitate revertantur ad chorum. 14 Quando praesens defunctus in choro introducitur, et minuti et infirmi, et quicumque sunt extra chorum, intrent. Similiter ad solemnes exequias cum ferendus est ad tumulum. Si quis tamen ex eis necesse habuerit sedere, licebit. Similiter ad psalmos circa defunctum, adsint qui competenter adesse poterunt. Si praesens defunctus fuerit in choro, qui sunt in infirmitorio, celebrent officium defunctorum ad vesperas et ad laudes diebus quibus conventus celebrat. Similiter qui privatas vigilias in capitulo dixerint, et qui nocte vigilant circa funus post matutinas in choro similiter dicant officium, nisi forte finito psalterio prius dixerint illud. Quod si psalterium finierint, dicant officium defunctorum ab hora prandii usque ad noctem *Placebo* et *Dirige* ; si secundum *In loco pascuae* ; si tertium *Complaceat*. Ab initio noctis et deinceps usque ad horam prandii : *Dirige*, vel *In loco*, vel *Complaceat*, et *Exultabunt*. 15 Nullus in monasterio loquatur dum opus Dei in oratorio celebratur, ad laudes, ad vesperas usque post ultimum *Benedicamus Domino*. 16 Districte praecipitur, ut nullus abbas secum adducat garciones rixosos, sicut nec notabili habitu vestitos tempore Capituli, et infra Firmitatem et Pontiniacum et Claramvallem et Morimundum, et abbatias infra positas, nemo eodem tempore nisi unum introducat. 